钦定古今图书集成/明伦汇编/家范典/第040卷 > 《为善说示诸儿》吕坤
## 钦定古今图书集成/明伦汇编/家范典/第040卷 > 《为善说示诸儿》吕坤

“问吉凶于卜筮者，惑也；善则吉，不善则凶；登泰山，造浮图，衣冠土木，谄事鬼神者，亵也；善则福，不善则祸，
求人之誉，怨人之毁者，劳也；善则誉，不善则毁。”虽然
此理也，此古圣教人不得已之说也。至其自为则不
然。“善者皆凶，而君子不敢避善以趋吉；善者皆祸，而
君子不敢忘善以徼福；善者百毁，而君子不敢违善
以要誉。父慈子孝，兄爱弟敬，夫义妇顺，家人和，姻族
睦，不伤人，不害物，安常处顺，以求无负于民彝”，如斯
而已矣。其吉也、福也、誉也，君子之为善自若也；反是，
君子之为善亦自若也。吾为所当为，如饥之食、渴之
饮耳；吾不为所不当为，如饥不食菫、渴不食鸩耳。吉
凶祸福毁誉，听其自来也，于我何与“焉？虽然，善难言
也，不择善者每失之。”或曰：“忘其贵贱，同其尊卑，忍耻
包羞，纳侮受欺。善乎？”曰：“非也，此老庄也。”不然，是以宽
为阱也。君子临下以庄，体统以辨，尔汝不受，使人无
犯。是故有宽为恶而严为善者，此类是也。或曰：“勿择
是非，莫问贤愚，慈悲怜爱，乐施好予，善乎？”曰：“非也，此
释氏也。不然，是以恩为市也。君子推恩有序，由亲及
疏，不惜有罪，不忍无辜，是故有杀不为暴，而赦不为
仁者，此类是也。”或曰：“正色直言，切责愚悖，尽我实心，
忘人怨怼，善乎？”曰：“非也，此亲师之道也。不然，是以直
贾祸也。君子较其厚薄，观人审己，和平奖劝，以远辱
耻。是故有薄责于人为是，而攻人之恶为非者，此类
是也。”儿辈亦有为善之心矣。余惧其昧于是非过不
及之间也，作此以示之。